Placido Domingo van seksuele teistering beskuldig | Netwerk24
Die operaster Placido Domingo (78) ontken hy het van sy medesangers seksueel geteister. Hy sê na sy mening was al sy interaksies en verhoudings konsensueel.
Agt sangers en 'n danser beweer Domingo het hulle oor 'n tydperk van 30 jaar seksueel geteister, berig die nuusagentskap AP. Dié teistering het glo by van die wêreld se grootste operahuise plaasgevind.
Een sê Domingo het sy hand by haar romp ingedruk en drie ander sê hy het nat soene op hulle afgedwing, berig The Guardian.
Ses ander vroue het aan AP gesê hy het suggestiewe gebare aan hulle gemaak.
Placido Domingo is een van die reuse van die operawêreld. Hier is hy in 2006 tydens 'n opvoering by die eindstryd van die Wêreldbekersokkertoernooi in Berlyn. Foto: AP
Dit was 'n ope geheim in die operawêreld dat vroue dit moes vermy om alleen saam met Domingo te wees, is aan AP gesê.
Van die sangers meen hul loopbaan het skade gely omdat hulle Domingo se toenadering van die hand gewys het. Net een, die mezzosopraan Patricia Wulf, was bereid dat haar naam openbaar gemaak word.
Domingo het in antwoord op AP se navrae gesê hy vind die aantygings ontstellend en dat die feite onakkuraat aangebied word. Hy sê mense wat hom ken weet hy is nie iemand wat ander mense opsetlik sal seermaak, aanstoot gee of in die verleentheid sal bring nie.
"Ek aanvaar wel dat die reëls en standaarde waaraan ons vandag gemeet word, baie verskil van dít wat in die verlede gegeld het." – Bronne: AP, SkyNews, The Guardian, verwerk